אוסקר דה לה רנטה משיק קו הלבשה לילדים, אלבום תצלומים לצמד הצלמים אינז ואן למסוורדה ווינוד מטדין ועוד
16.12.2011 12:00 עודכן ב: 06.02.2012 10:31
אוסקר לכל ילד
אוסקר דה לה רנטה משיק קו הלבשה לילדים
מעצב האופנה הוותיק אוסקר דה לה רנטה לא נח לרגע. לאחר הצלחת הקו המוזל שהשיק, ODLR, הפועל לצד קו ההלבשה האלגנטי הקבוע שלו הנושא את שמו, החליט המעצב להשיק קו בגדי ילדים.
שוק בגדי היוקרה לילדים זוכה לתאוצה רבה בשנים האחרונות. בתי אופנה כמו לאנוון, ז'אן פול גוטייה, פנדי, גוצ'י וברברי כבר השיקו קווי הלבשה ללקוחות צעירים, ולפני מספר עונות אפילו בתצוגת אופנה של שאנל נראה ילד קטן לבוש בבגדי המותג.
השבוע פורסם ב"WWD" כי דה לה רנטה שכר את שירותיה של קתרין מונטיירו דה בארוס הפורטוגזית, אשר שימשה עד היום כמעצבת קו ההלבשה לילדים "פאפו די'אנז'ו", והיא תעמוד בראש קו בגדי הילדים שלו.
אוסקר דה לה רנטהאי-פי
טרם פורסמו מחירי הפריטים בקו החדש, אך דוברת המותג סיפרה כי הקו נועד להורים המעוניינים באיכות ובסטייל, אך עדיין רוצים שילדיהם ייראו כילדים. הפריטים מיועדים לבנים ולבנות מגיל 18 חודשים ועד 14 שנים. קולקציית קפסולה בקו תהיה מוכנה עד לאביב הקרוב ותימכר בבית הכלבו הרודס בלונדון וברגדורף גודמן בניו יורק, וכן בבוטיקים של אוסקר דה לה רנטה ברחבי העולם.
שלושה חודשים אחרי פרישת המעצב הראשי ג'יילס דיקון, פורש כעת מבית האופנה עמנואל אונגרו גם המנכ"ל ג'פרי ארונסון
במותג האופנה עמנואל אונגארו שוב סוערות הרוחות. רק לפני שלושה חודשים המעצב הראשי, ג'יילס דיקון, עזב את בית האופנה. והנה השבוע פורסם כי מנכ"ל החברה, ג'פרי ארונסון, המכהן בתפקיד רק מאז יוני עוזב אף הוא, יחד עם רבים מצוות ההנהלה של המותג.
תקוות רבות ניתלו על כתפיו של ארונסון, שקודם לכן שימש כמנכ"ל מצליח בבתי האופנה של דונה קארן, מארק ג'ייקובס ואוסקר דה לה רנטה. השבוע נודע כי הוא עזב לצמיתות את פאריס, שם ממוקם בית האופנה של אונגארו, וחוזר לניו יורק על מנת להמשיך לנהל את קרן ההשקעות שלו, הנקראת על שמו. מבית אונגארו נמסר בתגובה כי ארונסון עדיין ישמש כמנכ"ל המותג.
יחד עם ארונסון עזבו גם יועצי המותג - מרווין טאוב, מורטימר סינגר ובארט טאנסקי, שניהל את קבוצת בתי הכלבו נימן מרקוס בארצות הברית. שלושתם הצטרפו אל בית אונגארו עם מינויו של ארונסון, ועזבו כעת יחד עמו.
בארבע השנים האחרונות דווח כי בית האופנה מפסיד סכומים גדולים, שהצטברו לגירעון כולל של מעל 50 מיליון דולר. כעת נותר בית האופנה ללא מעצב ראשי, ללא מנכ"ל וללא צוות יועצים. העתיד של אונגארו, כאמור, נראה עגום למדי.
הפנים של השמונים
צמד הצלמים אינז ואן למסוורדה ווינוד מטדין מציינים 25 שנה לפעילותם באלבום תצלומים בן שלושה כרכים
צמד צלמי האופנה ההולנדים אינז ואן למסוורדה ווינוד מטדין, האחראים לצילומים בלתי נשכחים של קייט מוס, ביורק, ליידי גאגא ואחרים, עובדים יחדיו כבר 25 שנה. לכבוד חגיגות רבע המאה, הוציא הצמד לאחרונה מאגד בן שלושה כרכים עבי-כרך בהוצאת טאשן, הידועה בספרי האמנות והצילום שלה. המאגד הרטרוספקטיבי והמקיף נקרא ."Pretty Much Everything"
אינז ואן למסוורדה (משמאל) ווינוד מטדיןגטי אימג'ס
שלושת הכרכים מורכבים ממבחר של 666 תמונות, החל בתצלומים שיצרו עבור מגזין "The Face" הבריטי בשנות השמונים המוקדמות, דרך עבודותיהם למגזין "ווג" וכלה בתצלומים מתוך תערוכות שהציגו במדינות שונות.
עוד בכרכי המאגד ראיונות שערכו עם השניים במרוצת השנים סופרים, עורכים ומוסיקאים, ביניהם כתבת שער שפורסמה במגזין "The Gentlewoman", וראיון שערך עם השניים אוליביה זאהם , עורך מגזין "Purple".
מחיר המאגד 450 ליש"ט. מהדורה מוגבלת של מאה עותקים תצא בחודש הבא, ומכירה יהיה 1,750 ליש"ט.